ET Euroopa Liidu Teataja L 282/32

NÕUKOGU OTSUS 2008/814/ÜVJP,

13. oktoober 2008,

Euroopa Liidu ja Ameerika Ühendriikide vahelise Ameerika Ühendriikide osalemist Kosovos läbiviidaval Euroopa Liidu õigusriigimissioonil EULEX KOSOVO käsitleva lepingu sõlmimise kohta

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 24,

võttes arvesse eesistujariigi soovitust,

ning arvestades järgmist:

(1) Nõukogu võttis 4. veebruaril 2008 vastu ühismeetme 2008/124/ÜVJP Euroopa Liidu õigusriigimissiooni kohta Kosovos EULEX KOSOVO. (1)

(2) Kõnealuses ühismeetmes sätestatakse, et kolmandate riikide osalemist käsitlev üksikasjalik kord kehtestatakse lepinguga, mis sõlmitakse vastavalt ELi lepingu artiklile 24.

(3) Nõukogu volitas 13. detsembril 2004 eesistujariiki, keda vajadusel abistab peasekretär/kõrge esindaja, alustama tulevaste ELi kriisiohjamise tsiviiloperatsioonide puhul läbirääkimisi kolmandate riikidega, eesmärgiga sõlmida näidislepingu põhjal Euroopa Liidu ja kolmanda riigi vaheline leping kolmanda riigi osalemise kohta Euroopa Liidu kriisiohjamise tsiviiloperatsioonis. Sellel alusel pidas eesistujariik Ameerika Ühendriikidega läbirääkimisi lepingu üle Ameerika Ühendriikide osalemiseks Kosovos läbiviidaval Euroopa Liidu õigusriigimissioonil EULEX KOSOVO.

(4) Leping tuleks heaks kiita,

ON TEINUD JÄRGMISE OTSUSE:

Artikkel 1

Käesolevaga kiidetakse Euroopa Liidu nimel heaks Euroopa Liidu ja Ameerika Ühendriikide vaheline Ameerika Ühendriikide osalemist Kosovos läbiviidaval Euroopa Liidu õigusriigimissioonil EULEX KOSOVO käsitlev leping.

Lepingu tekst on esitatud käesoleva otsuse lisas.

Artikkel 2

Nõukogu eesistujal on õigus määrata isik(ud), kes on volitatud lepingule alla kirjutama, et see Euroopa Liidu suhtes siduvaks muuta.

Artikkel 3

Käesolev otsus jõustub selle vastuvõtmise päeval.

Artikkel 4

Käesolev otsus avaldatakse Euroopa Liidu Teatajas.

Luxembourg, 13. oktoober 2008 Nõukogu nimel eesistuja B. KOUCHNER

(1) ELT L 42, 16.2.2008, lk 92.

ET Euroopa Liidu Teataja L 282/33

TÕLGE

Euroopa Liidu ja Ameerika Ühendriikide vaheline Ameerika Ühendriikide osalemist Kosovos läbiviidaval Euroopa Liidu õigusriigimissioonil EULEX KOSOVO käsitlev

LEPING

AMEERIKA ÜHENDRIIGID (ÜHENDRIIGID)

ühelt poolt ja

EUROOPA LIIT (EL või EUROOPA LIIT)

teiselt poolt,

edaspidi „lepinguosalised”,

VÕTTES ARVESSE, ET:

Euroopa Liidul ja Ühendriikidel on ühine soov teha tihedat koostööd demokraatlike, eelkõige õigusriigi põhimõttega seotud standardite arendamisel Kosovos,

Euroopa Liidu Nõukogu võttis 4. veebruaril 2008 vastu ühismeetme 2008/124/ÜVJP Euroopa Liidu õigusriigimissiooni kohta Kosovos EULEX KOSOVO (edaspidi „EULEX KOSOVO”),

Ühendriike kutsuti 18. veebruaril 2008 osalema Kosovos läbiviidaval Euroopa Liidu õigusriigimissioonil EULEX KOSOVO,

vägede moodustamine on edukalt lõpule viidud ning ELi tsiviiloperatsiooni ülem ja kriisiohje tsiviilaspektide komitee on soovitanud kokku leppida Ühendriikide osalemises ELi juhitavas operatsioonis,

poliitika- ja julgeolekukomitee 22. aprilli 2008. aasta otsusega EULEX/2/2008 kiideti heaks Ühendriikide panus EULEX KOSOVOsse,

ON KOKKU LEPPINUD JÄRGMISES:

Artikkel 1

Operatsioonis osalemine

1. Kooskõlas käesoleva lepingu sätetega ja kõigi rakenduseeskirjadega ühinevad Ühendriigid ühismeetmega 2008/124/ÜVJP Euroopa Liidu õigusriigimissiooni kohta Kosovos, EULEX KOSOVO, ning iga ühismeetme või otsusega, millega Euroopa Liidu Nõukogu otsustab EULEX KOSOVOt pikendada.

2. Ühendriikide panus EULEX KOSOVOsse ei piira Euroopa Liidu sõltumatust otsuste tegemisel. ELi liikmesriikide, Ühendriikide ja muude, ELi mittekuuluvate EULEX KOSOVOs osalevate riikide esindajatest moodustatud panustajate komiteel on missiooni igapäevases juhtimises võtmeroll; poliitika- ja julgeolekukomitee, mis teostab EULEX KOSOVO üle poliitilist kontrolli ja annab strateegilisi juhiseid, võtab panustajate komitee seisukohti arvesse.

3. Ühendriigid tagavad, et osana nende panusest EULEX KOSOVO käsutusse antud isikud (edaspidi „missioonile lähetatud isikkoosseis”) täidavad oma ülesandeid kooskõlas:

— ühismeetmega 2008/124/ÜVJP ja selle võimalike hilisemate muudatustega;

— EULEX KOSOVO operatsiooni plaaniga;

— võimalike rakenduseeskirjadega ning

— käesoleva lepinguga.

4. Ühendriigid tagavad, et missioonile lähetatud isikkoosseisu liikmed täidavad oma kohustusi ja tegutsevad täielikult EULEX KOSOVO eesmärke ja huve toetades.

5. Ühendriigid teavitavad tsiviiloperatsiooni ülemat ja EULEX KOSOVO missiooni juhti (edaspidi „missiooni juht”) õigeaegselt igast muudatusest oma panuses EULEX KOSOVOsse. Käesoleva lepingu alusel toimuv Ühendriikide osalemine EULEX KOSOVOs sõltub eraldatud rahaliste vahendite kättesaadavusest.

6. Ühendriikide pädev meditsiiniasutus väljastab missioonile lähetatud isikkoosseisu liikmetele pärast tervisekontrolli läbimist ja vajalikke vaktsineerimisi tõendi, et nad on tervisliku seisundi poolest teenistuseks sobivad. EULEX KOSOVO missioonile lähetatud isikkoosseisu liikmed esitavad sellise tõendi koopia.

Artikkel 2

Isikkoosseisu staatus

1. Kosovosse lähetatud isikkoosseisu liikmete staatust reguleerib ühismeetme 2008/124/ÜVJP artikli 10 lõige 1; isikkoosseisu liikmete suhtes kehtivad privileegid ja immuniteedid, mis on neile antud asjakohaste ÜRO dokumentide, sealhulgas UNSCR 1244 alusel, Kosovos kohaldatavate asjakohaste õigusnormide ja muude asjakohaste dokumentide ja kirjade alusel.

2. Kosovost väljaspool paiknevatesse staapidesse või juhtimisüksustesse lähetatud isikkoosseisu staatust reguleeritakse asjaomaste staapide ja juhtimisüksuste ning Ühendriikide vaheliste kokkulepetega.

3. Ilma et see piiraks lõikes 1 osutatud isikkoosseisu staatust käsitlevate normide kohaldamist, kohaldavad Ühendriigid oma õigusnormides sätestatud ulatuses oma missioonile lähetatud isikkoosseisu liikmete suhtes oma jurisdiktsiooni.

4. Ühendriigid vastutavad kõigi nõuete eest, mis tulenevad EULEX KOSOVO missioonil osalemisest, kui nõude on esitanud tema lähetatud isikkoosseisu liige või kui see käib tema lähetatud isikkoosseisu liikme kohta. Ühendriigid vastutavad oma äranägemisel enda lähetatud isikkoosseisu liikmete vastu võetavate meetmete, eelkõige õiguslike ja distsiplinaarmeetmete eest kooskõlas oma õigus- ja haldusnormidega.

5. Käesoleva lepingu allkirjastamisel kohustuvad Ühendriigid esitama deklaratsiooni, millega nad loobuvad nõuetest mis tahes EULEX KOSOVOs osaleva riigi vastu.

6. Käesoleva lepingu allkirjastamisel kohustuvad Euroopa Liidu liikmesriigid esitama deklaratsiooni Ühendriikide EULEX KOSOVOs osalemisest tulenevatest nõuetest loobumise kohta.

Artikkel 3

Salastatud teave

EULEX KOSOVO raames kohaldatakse Euroopa Liidu ja Ameerika Ühendriikide valitsuse vahelist salastatud teavet käsitlevat julgeolekukokkulepet, mis sõlmiti 30. aprillil 2007 Washingtonis.

Artikkel 4

Käsuliin

1. Tsiviiloperatsiooni ülem juhib ja kontrollib EULEX KOSOVO missiooni strateegilisel tasandil. Missiooni juht vastutab EULEX KOSOVO eest ning juhib ja kontrollib seda kohapeal.

2. Missiooni juht juhib ja kontrollib panustavate riikide missioonile lähetatud isikkoosseisu, meeskondi ja üksusi tsiviiloperatsiooni ülema määratud korras ning vastutab ühtlasi töökorralduse ja logistika, sealhulgas EULEX KOSOVO käsutusse antud varade, ressursside ja teabe eest.

3. Käesoleva lepingu artikli 1 lõikes 1 nimetatud õigusaktide kohaselt on Ühendriikidel operatsiooni igapäevase haldamise seisukohast samad õigused ja kohustused nagu operatsioonis osalevatel Euroopa Liidu liikmesriikidel.

4. Missiooni juht vastutab EULEX KOSOVO isikkoosseisu distsiplinaarkontrolli eest. Mis tahes distsiplinaarmeetmete võtmine kuulub Ühendriikide vastutusalasse.

5. Ühendriigid määravad riikliku väekontingendi juhi, kes esindab EULEX KOSOVO raames nende riiklikku väekontingenti. Riikliku väekontingendi juht annab missiooni juhile aru siseriiklikest küsimustest ja vastutab väekontingendi igapäevase distsipliini eest.

6. Euroopa Liit teeb operatsiooni lõpetamist käsitleva otsuse pärast konsulteerimist Ühendriikidega, tingimusel et nimetatud otsuse tegemise päeval panustab Ameerika Ühendriigid endiselt EULEX KOSOVOsse.

Artikkel 5

Finantsaspektid

Nagu on sätestatud ühismeetme 2008/124/ÜVJP artikli 9 lõikes 4, katavad Ühendriigid kõik oma operatsioonis osalemisega seotud kulud, välja arvatud kulud, mis operatsiooni tegevuseelarve kohaselt kuuluvad ühiste kulude alla.

Artikkel 6

Lepingu rakenduskord

Kõik käesoleva lepingu rakendamiseks vajalikud tehnilised ja haldusalased kokkulepped sõlmitakse Euroopa Liidu Nõukogu peasekretäri/ühise välis- ja julgeolekupoliitika kõrge esindaja ja Ühendriikide asjakohaste ametiasutuste vahel.

Artikkel 7

Vaidluste lahendamine

Lepingu tõlgendamisest või kohaldamisest tulenevad vaidlused lahendatakse lepinguosaliste vahel diplomaatilisel teel.

Artikkel 8

Jõustumine ja lõpetamine

1. Käesolev leping jõustub selle allkirjastamise päeval ja kehtib kuni selle lõpetamiseni.

2. Kumbki lepinguosaline võib käesoleva lepingu lõpetada, teatades sellest kirjalikult teisele lepinguosalisele kaks kuud ette.

Sõlmitud Brüsselis, 22. oktoobril 2008, inglise keeles kahes eksemplaris. Euroopa Liidu nimel Ameerika Ühendriikide nimel

LISA

DEKLARATSIOONID,

millele on osutatud artikli 2 lõigetes 5 ja 6

ELi liikmesriikide deklaratsioon

„ELi liikmesriigid, kes kohaldavad 4. veebruari 2008. aasta ühismeedet 2008/124/ÜVJP Euroopa Liidu õigusriigimissiooni kohta Kosovos, EULEX KOSOVO, loobuvad võimalusel, niivõrd kuivõrd seda lubavad nende õigussüsteemid, nõuete esitamisest Ühendriikide vastu oma isikkoosseisu liikme vigastuse või surma korral või nende valduses ja EULEX KOSOVO kasutuses oleva mis tahes vara rikkumise või hävimise korral, kui selline vigastus, surm, rikkumine või hävimine:

— oli põhjustatud Ühendriikide lähetatud isikkoosseisu poolt EULEX KOSOVOga seotud kohustuste täitmisel, välja arvatud juhul, kui tegemist oli raske hooletuse või tahtliku üleastumisega;

— või tekkis Ühendriikidele kuuluva mis tahes vara kasutamisest, tingimusel et seda vara kasutati operatsiooni käigus ning välja arvatud juhul, kui see tekkis nimetatud vara kasutava Ühendriikide lähetatud EULEX KOSOVO isikkoosseisu raske hooletuse või tahtliku üleastumise tõttu.”

Ühendriikide deklaratsioon

„Ühendriigid, kes osalevad 4. veebruari 2008. aasta ELi ühismeetmega 2008/124/ÜVJP asutatud Euroopa Liidu õigusriigimissioonil Kosovos, EULEX KOSOVO, loobuvad võimalusel, niivõrd kuivõrd seda lubab nende õigussüsteem, nõuete esitamisest EULEX KOSOVO missioonil osaleva mis tahes teise riigi vastu oma isikkoosseisu liikme vigastuse või surma korral või nende valduses ja EULEX KOSOVO kasutuses oleva mis tahes vara rikkumise või hävimise korral, kui selline vigastus, surm, rikkumine või hävimine:

— oli põhjustatud isikkoosseisu poolt EULEX KOSOVOga seotud kohustuste täitmisel, välja arvatud juhul, kui tegemist oli raske hooletuse või tahtliku üleastumisega;